29/03/2021

**«ΜΟΡΙΑΣ ‘21»:
Ένα συναρπαστικό ταξίδι στον τόπο όπου άναψε η φλόγα**

**της Ελληνικής Επανάστασης**

*Μία πρωτοβουλία του Ιδρύματος Καπετάν Βασίλη και Κάρμεν Κωνσταντακόπουλου και της ΤΕΜΕΣ Α.Ε., με στρατηγικούς εταίρους την Περιφέρεια Πελοποννήσου και Δήμους της περιοχής*

Τιμώντας την επέτειο των 200 ετών από την έναρξη της Ελληνικής Επανάστασης, το Ίδρυμα Καπετάν Βασίλη και Κάρμεν Κωνσταντακόπουλου και η ΤΕΜΕΣ Α.Ε. ανέπτυξαν το πρόγραμμα **ΜΟΡΙΑΣ ‘21**, μια πρωτοβουλία που προσκαλεί τους απανταχού Έλληνες ν’ ανταμώσουν φέτος στην Πελοπόννησο, για να ζήσουν την ιστορία του τόπου όπου εδραιώθηκε ο Αγώνας για την Ανεξαρτησία, μέσα από θεματικές διαδρομές και βιωματικές ή διαδραστικές εμπειρίες. Την επιστημονική τεκμηρίωση του προγράμματος έχει αναλάβει το Πανεπιστήμιο Πελοποννήσου, με τον συντονισμό του Καθηγητή Νικόλαου Ζαχαριά και την εποπτεία σε θέματα τεκμηρίωσης του ομότιμου Καθηγητή Θάνου Βερέμη και του Καθηγητή Θανάση Χρήστου.

Με κεντρικό μήνυμα «Κι εγώ στο Μοριά», το πρόγραμμα αποκαλύπτει στον επισκέπτη της Πελοποννήσου την οργανική σχέση του τόπου με την Επανάσταση του 1821, μέσα από θεματικές διαδρομές σε εμβληματικές πόλεις, χωριά και καστροπολιτείες, πυργόσπιτα και ταμπούρια, ιστορικές μονές και λημέρια αγωνιστών, πεδία κρίσιμων μαχών και πολιτικών αποφάσεων στην Ανατολική και Δυτική Μάνη, στην Καλαμάτα, στην Κόρινθο, στη Μονεμβασιά, στο Ναύπλιο, στην Πύλο και στην Τρίπολη, περιοχές που επιλέχθηκαν βάσει της έρευνας του Πανεπιστημίου Πελοποννήσου. Τα Απομνημονεύματα του Θεόδωρου Κολοκοτρώνη και άλλες γραπτές πηγές πλαισιώνουν ιστορικά αυτές τις διαδρομές, που θα έχουν διάρκεια τριών, πέντε ή επτά ημερών. Παράλληλες δράσεις θα υλοποιούνται επίσης στους Δήμους Μεσσήνης, Οιχαλίας και Τριφυλίας.

Κάνοντας τη μνήμη προορισμό και τον προορισμό εμπειρία, το συναρπαστικό ταξίδι θα συμπληρωθεί από μια σειρά δράσεων με επίκεντρο την **Ιστορία**, την **Τέχνη,** την **Γαστρονομία** και τη **Φύση**. Συγκεκριμένα:

* **Ιστορία:** Με την χρήση υψηλής τεχνολογίας και σύγχρονων οπτικοακουστικών μέσων, πίνακες Ελλήνων και ξένων δημιουργών που παραχωρήθηκαν από το **Μουσείο Μπενάκη**, το **Εθνικό Ιστορικό Μουσείο** και το **Λαογραφικό Μουσείο Καλαμάτας**, θα ζωντανέψουν ψηφιακά σε επιλεγμένες πόλεις της Πελοποννήσου, σε συνδυασμό με την αφήγηση των γεγονότων από τους πρωταγωνιστές τους. Επίσης, σε συνεργασία με το **Ίδρυμα Γεωργίου και Βικτωρίας Καρέλια** και το **Λύκειον των Ελληνίδων Καλαμάτας**, θα πραγματοποιηθεί παρουσίαση παραδοσιακών τοπικών φορεσιών της Πελοποννήσου και του Αργοσαρωνικού*.*
* **Τέχνη:** Νέες και νέοι καλλιτέχνες παρεμβαίνουν στο αστικό περιβάλλον επιλεγμένων πόλεων της Πελοποννήσου, δημιουργώντας σύγχρονες τοιχογραφίες (Graffiti) με θέμα την Επανάσταση και τους Ήρωές της. Το πρόγραμμα υλοποιείται από το ΙΓ’ Εργαστήριο της **Ανώτατης Σχολής Καλών Τεχνών** με εποπτεία της Προέδρου του Τμήματος Εικαστικών Τεχνών δρος Ερατούς Χατζησάββα, η οποία έχει την ευθύνη της ιστορικής τεκμηρίωσης και την εικαστική επιμέλεια της εικονογράφησης.
* **Γαστρονομία:** Οι διατροφικές συνήθειες των Αγωνιστών του 1821 δίνουν την αφορμή για ένα ιδιαίτερο γαστρονομικό ταξίδι στην ιστορία, σε συνεργασία με τα **Επιμελητήρια Πελοποννήσου**. Εμπνευσμένο από τις γεύσεις της εποχής, με την υπογραφή του αγαπημένου chef **Λευτέρη Λαζάρου** και βάσει της μελέτης του Πανεπιστημίου, το μενού, αφιερωμένο στο 1821, θα είναι διαθέσιμο σε εστιατόρια της Πελοποννήσου. Επίσης, το πρόγραμμα απευθύνει κάλεσμα σε όλα τα εμβληματικά εστιατόρια της χώρας, να εμπνευστούν και να εντάξουν στο μενού τους πιάτα εμπνευσμένα από την Επανάσταση, σύμφωνα με τη δική τους δημιουργική τους προσέγγιση.
* **Φύση:** Τριάντα αιωνόβια δέντρα της Πελοποννήσου αφηγούνται σημαντικές στιγμές του Αγώνα και αποκτούν ειδική σήμανση. Με αυτόν τον τρόπο, γίνονται ζωντανοί μάρτυρες των γεγονότων εκείνης της εποχής.

Το ΜΟΡΙΑΣ ‘21 θα αναπτύξει δυναμικές συνεργασίες που θα προβάλλουν την ιστορική σημασία της Πελοποννήσου και τον κομβικό της ρόλο σε σχέση με την Επανάσταση του 1821, οι οποίες θα ανακοινωθούν σύντομα. Ήδη, το πρόγραμμα έχει την υποστήριξη της **Lamda Development** αλλά και των **πολυκαταστημάτων attica**, στο πλαίσιο της οποίας θα υλοποιηθούν σημαντικές ενέργειες.

Σχετικά με το πρόγραμμα, ο Πρόεδρος του Ιδρύματος Καπετάν Βασίλη και Κάρμεν Κωνσταντακόπουλου και της ΤΕΜΕΣ Α.Ε., κ. Αχιλλέας Β. Κωνσταντακόπουλος, δήλωσε: «*Είναι χρέος και ευθύνη όλων όσων έχουν όραμα και μέσα, να συμμετέχουμε σε αυτήν την εθνική προσπάθεια και να διασφαλίσουμε ότι η Ιστορία μας όχι μόνο δεν ξεχνιέται αλλά αποτελεί το ισχυρότερο μάθημα για να κτίσουμε ένα καλύτερο μέλλον για τις επόμενες γενιές. Παρά τις δύσκολες υγειονομικές και οικονομικές συνθήκες που όλοι βιώνουμε λόγω της πανδημίας, αποφασίσαμε να προχωρήσουμε με το πρόγραμμα Μοριάς ’21, συμβάλλοντας στον εορτασμό των 200 ετών από την έναρξη της Επανάστασης. Οι αφηγήσεις, οι εμπειρίες και οι διαδρομές που δημιουργούμε, ελπίζουμε πως θα είναι ένα ισχυρό κάλεσμα στους Έλληνες από κάθε γωνιά της χώρας μας και του πλανήτη, να έρθουν στην Πελοπόννησο, να γίνουν μέρος της ιστορίας και να τη μεταλαμπαδεύσουν στις μελλοντικές γενιές με σεβασμό και περηφάνια, ως βάση για τη σοφία που χρειαζόμαστε για το μέλλον*».

Το καινοτόμο πρόγραμμα **ΜΟΡΙΑΣ ‘21** του Ιδρύματος Καπετάν Βασίλη και Κάρμεν Κωνσταντακόπουλου και της ΤΕΜΕΣ Α.Ε., τελεί υπό την αιγίδα της **Επιτροπής «Ελλάδα 2021»** και υλοποιείται με στρατηγικούς εταίρους την **Περιφέρεια Πελοποννήσου** και τους **Δήμους Ανατολικής Μάνης, Δυτικής Μάνης, Καλαμάτας, Κορινθίων, Μονεμβασίας, Ναυπλιέων, Πύλου-Νέστορος, Τρίπολης,** καθώς και με τους **Δήμους Μεσσήνης, Οιχαλίας, Τριφυλίας,** σε συνεργασία με την «**Πρωτοβουλία 1821-2021**».

Η **Discover Greek Culture A.E** είναι εταιρία πολιτιστικού τουρισμού και έχει αναλάβει τον συντονισμό και τη διαχείριση του έργου. Η εταιρία έχει ως αντικείμενο τον σχεδιασμό και την υλοποίηση εξατομικευμένων πολιτιστικών εμπειριών και ταξιδιών για τον εισερχόμενο τουρισμό και για εταιρίες.

Τα υλικά του προγράμματος θα είναι σύντομα διαθέσιμα, σε ειδικά διαμορφωμένη ιστοσελίδα.

*Για περισσότερες πληροφορίες:*

*Σοφία Αντωνιάδου, CEO/Co-Founder Discover Greek Culture, Email:* *press@morias21.com*, *Τηλ.: 6974146461*

*Χρυσόστομος Αγαπητός, Account Manager V+O Communication, Email:* *ca@vando.gr**, Τηλ.: 6932580089*